Ho kopana ha Chikano le morwetsana ya neng a bitswa ka lebitso la Amanda Zamiya hoteleng ya Namibia e bitswang ka lebitso la Riwenzoni motseng wa Ashakati ho batlile ho mo kenya mathateng. Chikano o ne a nahana hore o kopane le kgarebe eo a ka e ferehang empa o ile a elellwa hore ke e mong wa dihlwela tsa Lengau ya neng a ronngwe ke Zoro hore a tle a mo hlokomele a mo nehe le tse ding tsa dintho tseo a tlang ho di hloka ha a fihla Botswania. Ka bomadimabe Amanda o ne a se a laetswe ke mokgatlo wa abuti wa hae hore a peite Chikano ka sethethefatsi se matla. Sena ha se a ka sa etsahala empa Amanda yena o ile a bolauwa ka sehloho le pele a kgona ho bolella Chikano lebitso la abuti eo wa hae le hore ke wa mokgatlo ofe. Chikano a phonyoha ka sobana la nale a baleha.